Genre: Opinion/Argumentation

Kako se trži seks? <p/> Pridevniki, ki tradicionalno dobro tržijo spolnost, so duhovno, spiritualno, ezoterično in še zlasti tantrično <p/> Na začetku devetdesetih let prejšnjega stoletja so širom po naši mladi domovini pognali masažni saloni, v katerih so »strokovno usposobljene« maserke mesile po večini zaležana in od stresa razrvana moška telesa, željna krepčilnih eksotičnih masaž: tajskih, kitajskih in malajskih, navadnih in specialnih, ročnih in nožnih. Se je v odišavljenih, medlo osvetljenih sobicah res vršila najstarejša obrt? Levji delež klientele bi na to vprašanje mirne vesti z roko na Svetem pismu odgovoril z besedami bivšega ameriškega predsednika Billa Clintona: »Nismo imeli spolnih odnosov s tistimi ženskami. « Najeta dekleta so kliente po svojih najboljših neprofesionalnih močeh v resnici masirala in če je pri tem neki del klienta nepričakovano otrdel, so pač ročno storila, kar je bilo v opisu del in nalog, da bi zmanjšala njegovo napetost. In to je bilo tudi vse. V masažnih salonih načelno ni prihajalo do klasičnih spolnih odnosov, to pa seveda ne pomeni, da se tam ni dogajalo tisto, kar laična javnost pojmuje pod tehničnimi izrazi fafanje, rokomet, šlatanje in šeškanje. Skratka, lastniki slovenskih masažnih salonov so se obnašali v skladu s politično korektnostjo zahodne krščanske civilizacije, ki tolerira marsikaj, le tega ne, da seksu rečeš fuk. Oziroma tolerira navzočnost seksa v svoji sredini le, če ga vpneš v nek umetniški, inštalacijski, avtorski, obrtniški, institucionalni, estetski, kozmetični ali spiritualni kontekst. Seks kot tak sam po sebi ni zaželen. Zato tak cirkus okoli pornografije, prostitucije in podobnih pojavov, ki glede bistva prav nič ne okolišijo. <p/> Pridevniki, ki tradicionalno dobro tržijo spolnost skupaj z njenimi stranskimi učinki, posledicami in problemi, so duhovno, spiritualno, ezoterično in še zlasti tantrično. Tantrični seks je hit. Infiltriral se je v terminologijo psihiatrične stroke, zavzel je tabloidne medije, obsedel nezadovoljene gospodinje, ki sanjajo o nirvanistični kontinuiteti, in nezadovoljne gospode, ki se muzajo ob mislih na osem -, dvanajst - ali štiriindvajseturne erekcije, čeprav se jim niti približno ne sanja, kaj bi lahko v tem času s svojim strumnim udom dosegli. Spomnimo se na Njegovo svetost guruja Bhagwan Sri Rajneesha, ki je moral leta 1981 zaradi svojega revolucionarnega pristopa do tantričnih vsebin zapustiti poduhovljeno mater Indijo in se z obsežno floto po naročilu izdelanih rolls-roycev naseliti v ameriškem Oregonu. Njegova svetost je sredi Oregona vzpostavila tantrično komuno, ki je na veliko trgovala z razsvetljenstvom, zaslovela pa je po tem, da niti najbolj grosističnim kupcem ni priznavala količinskih popustov. Ko so se v vrsto postavila imena iz glasbenega in filmskega šovbiznisa, so mnogi plačali obscene vsote samo zato, da so lahko stali v vrsti. In samo vprašanje časa je bilo, kdaj se bo epicenter praktične tantrične filozofije preselil v sončno Kalifornijo, kjer vernikom prijazne religije vznikajo po tekočem traku na dnevni osnovi, od koder bo nato kot vse ameriške modne muhe bušnil na staro celino in posledično tudi v Slovenijo.